Lill-Kabinett tal-Gvern tar-Repubblika ta' Malta Aħna, firmatarji ta' din l-ittra, persuni u organizzazzjonijiet li ġejjin minn oqsma u realtajiet differenti, u li lkoll nidentifikaw ma' valuri Soċjalisti, xellugin jew progressivi, qed nippreżentaw din l-ittra fid-dawl tas-sitwazzjoni preżenti fil-pajjiż. Ninsabu ċerti li hawn numru sostanzjali ta' persuni li jidentifikaw max-xellug u li jinsabu mgħaddba għas-sitwazzjoni preżenti; nemmnu li l-għadab tagħhom għandu jasal b'mod miftuħ u mingħajr kantunieri. Wasalna f'punt fejn m'għadux biżżejjed id-diskors dwar it-tkabbir ekonomiku; il-poplu jixtieq ġustizzja, politika nadifa, u standards ta' governanza denji. Filwaqt li nilqgħu ir-riżenji, nifhmu wkoll li dawn mhumiex is-soluzzjoni aħħarija għall-problemi li qed jiffaċċjaw il-pajjiż u l-Gvern. Għalkemm nirrikonoxxu r-riformi li saru fejn jidħlu d-drittijiet ċivili u d-diversi miżuri soċjali li wettaq il-Gvern Laburista, ninnutaw ukoll li l-klassi tan-negozjanti kisbet poter bla preċedent fuq il-politika, b'effetti li jinħassu fuq il-poplu b'mod dirett. Eżempji ta' dan huma l-balliju assolut fil-qasam tal-ippjanar, il-privatizzazzjoni ta' parti mis-servizzi essenzjali tas-saħħa, il-privatizzazzjoni tal-enerġija, u t-telf ta' art pubblika għal proġetti ta' spekulazzjoni bħal dawk tal-ITS-dB, l-AUM f'Bormla u ż-Żonqor, u proġetti oħra simili ppjanati madwar Malta. Nemmnu li għandhom jiġu investigati immedjatament u possibilment revokati dawn il-privatizzazzjonijiet. Fl-isfond ta' dan kollu, qed naraw ċerti inugwaljanzi soċjali jikbru, l-isfruttament tal-ħaddiema f'bosta setturi u t-tisħiħ inkwetanti ta' retorika tal-lemin estrem li jsib il-kawża ta' dan kollu mhux fil-politiċi, fil-korruzzjoni, u fl-inugwaljanzi, iżda fil-ħaddiema barranin. Huwa essenzjali għal pajjiżna li l-Partit Laburista inaddaf il-ħmieġ li ħallew membri tal-klassi tan-negozjanti bir-relazzjoni indiċenti tagħhom ma' membri ta' dan il-Gvern. Kif jaf kulħadd, hawn ħafna każijiet fejn xi negozjant jew ieħor ħass li għandu d-dritt jikser il-liġi qisu xejn m'hu xejn. Huwa wkoll ċar li l-qafas istituzzjonali ta' pajjiżna mhuwiex qed jaħdem kif suppost u n-nies għandhom dubji serji u leġittimi dwar is-serjetà u l-indipendenza tal-istituzzjonijiet ta' pajjiżna. Għalhekk, qed niltolbu riforma kostituzzjonali immirata li toħloq istituzzjonijiet ħielsa mill-ktajjen tal-partiġġjaniżmu politiku u mill-indħil ta' min għandu saħħa politika jew ekonomika. Filwaqt li nitolbu anke aħna l-ġustizzja għall-assassinju u għall-istejjer ta' korruzzjoni, nitolbu wkoll li, bis-sobrjetà li jitlob il-każ, il-Gvern jikkunsidra l-għeruq xellugin tiegħu, u jwaqqaf il-liġi tal-ġungla fejn min għandu l-flus iħoss li huwa ogħla mil-liġi.
Open Letter: Clean Politics, Just Society / Ittra Miftuħa: Politika Nadifa, Soċjetà Ġusta